Opið hús er til klukkan þrjú í dag í Laugardalshöll í örvunarskammt fyrir alla þá sem hafa verið fullbólusettir gegn kórónuveirunni í fimm mánuði eða lengur. Framkvæmdastjóri heilsugæslu höfuðborgarsvæðisins segir að aðsóknin sé fín. Hundrað fjörutíu og sjö greindust með veiruna innanlands í gær.
Allir sem voru bólusettir 24. júní eða fyrr eru boðnir velkomnir. Fólk yfir sjötugu getur komið ef þrír mánuðir eru liðnir frá seinni skammti grunnbólusetningar og fólk sem fékk bóluefni Janssen ef meira en fjórar vikur eru liðnar frá bólusetningu.
Óskar Reykdalsson, framkvæmdastjóri Heilsugæslu höfuðborgarsvæðisins, segir mætinguna hafa verið góða hingað til. Hann hvetur fólk til þess að mæta.
Við erum í dag búin að bóka eða reikna með um 2.000 en eigum töluvert meira bóluefni. Við vildum helst fá mjög marga. Einhver þúsund í viðbót væri mjög gott.
147 greindust með kórónuveirusmit innanlands í gær og þrjú virk smit greindust á landamærum. 77 voru utan sóttkvíar við greiningu.
Þeim fækkar um þrjá sem eru inniliggjandi vegna COVID-19 á Landspítala. Í gær voru þeir 22 en eru nú 19.
Þrír eru á gjörgæslu, tveir þeirra í öndunarvél en allir þrír voru í öndunarvél í gær.
Reiknað er með að bólusetningabíll heilsugæslunnar fari af stað á morgun og segir Óskar mikið bókað hjá bílnum nú þegar.
Það verður farið á staði þar sem óbólusett fólk er. Við höfum fengið góða þátttöku og búumst við að þetta muni ganga vel.
Opið hús er í örvunarskammt í Laugardalshöll í dag. Framkvæmdastjóri heilsugæslunnar segir að mæting sé góð.